**Zburdă iarna prin ogradă**

*CTN*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prin grădina mea de-acas’

Stau brăduții fără glas

Încărcați de promoroacă,

Iar eu îi ghiontesc… în joacă!

Ba colea pe după șură

S-au strâns valuri de strânsură

Şi din cerul bosumflat

Curge iarna peste sat!

Pe-aici de când n-am umblat

Multe s-au mai întâmplat!

Din grămada cea de lemne

Se mai văd doar nişte semne,

Iar colea lângă coteț

A crescut un omuleţ!

Doar Grivei cam pus pe sfadă

Face tumbe prin zăpadă,

Se învârte, dă din coadă

Și aleargă prin ogradă.

De pe gard, plin de reproș

Îl privește un cocoș

Și în gând el se întreabă:

Oare n-are și-altă treabă?!

Ce-i atâta nebuneală

Pentru-oleacă de albeală?!

Știe chiar și cel ce plânge!

Iarna, dacă vine, ninge!

Și îmbracă-ntreaga zare

Cu steluțe de răcoare!